Doi jandarmi care făceau verificări în zona unei păduri din judeţul Argeş au fost agresaţi de mai mulţi romi care se aflau la furat de lemne. Agresorii au vrut să dea cu maşina peste forţele de ordine, care au fost nevoite să tragă focuri de avertisment.

Potrivit purtătorului de cuvânt al Jandarmeriei Argeş, Cătălina Georgiana Turcea, incidentul a avut loc în localitatea Păuleasca, în timp ce jandarmii efectuau o acţiune de verificare alături de lucrători silvici. Ea a precizat că astfel de acţiuni de verificare în zonele împădurite din judeţ se desfăşoară periodic.

Jandarmii au descoperit, în timpul controlului, un autoturism care transporta lemne şi au vrut să îl oprească, însă şoferul a încercat să dea cu maşina peste forţele de ordine.

”Era o patrulă de jandarmi, care, în momentul în care efectua verificările, a fost agresată, iar forţele de ordine au tras focuri de avertisment în plan vertical”, a declarat Turcea, într-o intervenţie la Digi24.

În urma acestui incident, nicio persoană nu a fost rănită.

Turcea a mai spus că jandarmii au fost agresaţi de cel puţin zece persoane, numărul exact al acestora urmând să fie stabilit după cercetări.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.